Euroopa Liidu Teataja L 054 , 25/02/1994 Lk 0028 - 0029

Soomekeelne eriväljaanne: Peatükk 4 Köide 6 Lk 0020

Rootsikeelne eriväljaanne: Peatükk 4 Köide 6 Lk 0020



Nõukogu otsus, 21. veebruar 1994, millega sätestatakse struktuuri ja sisseseade osas miinimumnõuded teatavatele väikeettevõtetele, kes tagavad kalatoodete levitamise Kreekas (94/117/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] eriti selle artiklit 14, võttes arvesse komisjoni ettepanekut ning arvestades, et: mõningatel Kreeka saartel ja teatavatel rannikupiirkondadel võib nende eraldatuse või kauguse tõttu tarnete osas olla konkreetseid raskusi; neil saartel ja piirkondades on väikesed kalatoodete suitsutamis- ja soolamisettevõtted, millel on elutähtis roll kohaliku turu varustamisel; et vältida nende väikeettevõtete kadumist, on vaja nende suhtes kohaldada vähem rangeid struktuuri- ja sisseseadenõudeid kui direktiivis 91/493/EMÜ sätestatud, kuni need konkreetsed raskused nendelt Kreeka saartelt ja piirkondadest kaovad; konkurentsimoonutuste vältimiseks ühenduses tuleb neile miinimumnõuetele lisada piirangud ettevõtete toodangu mahu ja kõnealuste toodete turustuspiirkonna kohta; nende väikeettevõtete toodetud kalatooted tuleb jätta kohaliku turu varustamiseks ja need ei tohi kanda direktiivi 91/493/EMÜ artikli 3 lõike 1 punktis f nimetatud tehasetähist, ON VASTU VÕTNUD KÄESOLEVA OTSUSE: Artikkel 1 Käesolevat otsust kohaldatakse teatavate ettevõtete suhtes, kes tegelevad eranditult kalatoodete suitsutamis- ja soolamistöödega Kreeka saartel või teatavates rannikupiirkondades, mida mõjutavad konkreetsed tarneraskused. Artikkel 2 Artiklis 1 nimetatud ettevõtted peavad vastama lisas sätestatud struktuuri ja sisseseadet käsitlevatele miinimumnõuetele. Artikkel 3 Kreeka pädev asutus tagab, et lisas sätestatud miinimumnõudeid kohaldatakse artiklis 1 nimetatud ettevõtete suhtes juhul, kui täidetakse järgmisi tingimusi: - ettevõtte soolatud või suitsutatud toodete iga-aastane toodang ei ületa 36 tonni, - kõnealuste toodete turustuspiirkond piirdub kas saarega, kus ettevõte asub, või on ettevõttest 50 kilomeetri raadiuses, - toodetel ei ole direktiivi 91/493/EMÜ artikli 3 lõike 1 punktis f nimetatud tehasetähist, aga on siseriiklik tähis, mis võimaldab pädeval asutusel nende levikut jälgida. Artikkel 4 Käesolev otsus jõustub Euroopa Ühenduste Teatajas avaldamise päeval. Käesolevat määrust kohaldatakse alates 1. jaanuarist 1993. Artikkel 5 Käesolev otsus on adresseeritud liikmesriikidele. Brüssel, 21. veebruar 1994 Nõukogu nimel eesistuja G. Moraitis [1] EÜT L 268, 24.9.1991, lk 15. -------------------------------------------------- LISA Miinimumnõuded struktuuri ja sisseseade osas Kohaldatakse direktiivi 91/493/EMÜ lisa I jaotise III peatükis ettenähtud ruume ja sisseseadet käsitlevaid üldisi tingimusi, välja arvatud järgmised sätted. 1. Punkti 2 alapunkt c lagede või katusevooderdiste kohta ja punkti 2 alapunkt g käte abita kasutatavate kraanide kohta. 2. Punkt 3 iga ettevõtte eraldi külmhoone olemasolu kohta, juhul kui ettevõtetel on võimalus kasutada ühist külmhoonet, mis vastab direktiivi 91/493/EMÜ nõuetele ja asub ettevõtete läheduses. 3. Punkt 6 jäätmemahutite ja nende ladustamise ruumide kohta. 4. Punkt 9 riietusruumide, valamute ja klosettide kohta. 5. Punkt 10 üksnes inspekteerimispersonalile kasutamiseks ettenähtud lukustatava ruumi kohta. 6. Punkt 11 veovahendite piisavate puhastamis- ja desinfitseerimisvahendite kohta. --------------------------------------------------